b"\n_START_ARTICLE_\nVaraztirots Bagratuni II\n_START_SECTION_\nBiografia\n_START_PARAGRAPH_\nVaraztirots era el fill de Sembat Bagratuni IV, que fou marzban dHirc\xc3\xa0nia i despr\xc3\xa9s d'Arm\xc3\xa8nia entre 597  i una data que oscila segons els autors entre el  607 i la seva mort el 616. A partir del 624, l'emperador rom\xc3\xa0 Heracli va llan\xc3\xa7ar una ofensiva d'envergadura contra P\xc3\xa8rsia i va conquerir Arm\xc3\xa8nia l'any 627. El 628, el rei sass\xc3\xa0nide  Kobad II va nomenar a Varaztirots II com a marzban d'Arm\xc3\xa8nia, per\xc3\xb2 va acabar per apropar-se als romans. El nakharar Mejej Gnuni, general dels ex\xc3\xa8rcits armenoromans nomenat per Heracli, el va cobrir de calomnies, per\xc3\xb2 l'emperador no es va deixar enredar. No obstant aix\xc3\xb2, Varaztirots es va implicar en les intrigues de la cort romana i va prendre part a una conspiraci\xc3\xb3 dels fils de l'emperador que pretenien enderrocar al seu pare. Heracli va abortar el complot, va destituir Varaztirots de les seves funcions i el va exiliar a \xc3\x80frica. Fou cridat a demanda de Teodor Reshtuni,  per\xc3\xb2 tanmateix se li va assignar resid\xc3\xa8ncia a Constantinoble; es va evadir  i es va poder refugiar a Arm\xc3\xa8nia._NEWLINE_P\xc3\xa8rsia, esgotada per la guerra contra l'Imperi Rom\xc3\xa0 d'Orient, no tenia ja capacitat per resistir l'avan\xc3\xa7 de l'islam i va sucumbir el 642. El mateix any, una incursi\xc3\xb3 \xc3\xa0rab va capturar Dvin, la capital d'Arm\xc3\xa8nia oriental (la resta estava en mans romanes), la va saquejar i se'n van emportar nombrosos captius. El marzban (de l'Arm\xc3\xa8nia romana) Teodor Reshtuni, va lluitar dif\xc3\xadcilment contra els \xc3\xa0rabs i va refusar lliurar al fugitiu Varaztirots a l'emperador. Ben al contrari, coneixent les seves capacitats per gestionar la situaci\xc3\xb3, li va oferir el govern d'Arm\xc3\xa8nia. Per conciliar-se la noblesa arm\xc3\xa8nia, l'emperador Constant II va acceptar, va concedir el 645 el seu perd\xc3\xb3 a Varaztirots i el va nomenar marzban, t\xc3\xadtol que transforma en \xc2\xab\xc2\xa0pr\xc3\xadncep d'Arm\xc3\xa8nia\xc2\xa0\xc2\xbb. Per\xc3\xb2 Varaztirots va morir abans d'entrar en funcions, i l'emperador va nomenar llavors al seu lloc a Teodor Reshtuni._NEWLINE_Segons la historiadora Parvaneh Pourshariati, Varaztirots II, que exercia comandements en els ex\xc3\xa8rcits sass\xc3\xa0nides contra els invasors \xc3\xa0rabs en el moment de les batalles de Jalula (637) i de Nihavand (642), va morir en el combat de Waj Rudh que est\xc3\xa0 datat el 642/643._NEWLINE_Sembat Bagratuni V, el fill de Varaztirots, va heretar els altres t\xc3\xadtols del seu pare, i es va casar amb una filla de Manel Arsakuni, descendent probable dels reis ars\xc3\xa0cides d'Arm\xc3\xa8nia i parent probable de l'emperador Constant II. \xc3\x89s possible que Varaztirots II tingu\xc3\xa9s un germ\xc3\xa0 de nom Varaz-Sahak, que fou el pare d'un nakharar de nom Sembat citat el 643"